आदिपुरुष को छोड़ सारी फिल्में दिखाई जाएंगी; कोर्ट ने कहा- फिल्मों की स्क्रीनिंग रोक नहीं सकते
Adipurush Movie Controversy;    हालांकि आदिपुरुष की स्क्रीनिंग पर रोक बरकरार है। नेपाल की कोर्ट का कहना है कि जिस फिल्म को सेंसर बोर्ड पास करता है उसकी स्क्रीनिंग को रोका नहीं जाएगा।
नेपाल में कुछ जगहों पर बॉलीवुड फिल्मों पर लगा बैन हटा लिया गया है। हालांकि आदिपुरुष की स्क्रीनिंग पर रोक बरकरार है। नेपाल की कोर्ट का कहना है कि जिस फिल्म को सेंसर बोर्ड पास करता है उसकी स्क्रीनिंग को रोका नहीं जाएगा। शुक्रवार से सभी हिंदी फिल्मों का फिर से प्रीमियर स्टार्ट हो चुका है।
दरअसल नेपाल की राजधानी काठमांडू में आदिपुरुष की रिलीज पर आपत्ति जताई गई थी। फिल्म के एक सीन में सीता जी को भारत की बेटी बताया गया जो काठमांडू के मेयर बलेंद्र शाह को पसंद नहीं आया।
उन्होंने कहा कि सीता माता का जन्म भारत में नहीं बल्कि नेपाल के जनकपुर में हुआ था। इसी को लेकर विवाद हुआ जिसके बाद सभी हिंदी फिल्मों पर बैन लगा दिया गया।
कोर्ट ने कहा- सेंसर बोर्ड की पास की हुई फिल्म पर बैन लगाना सही नहीं
नेपाल के पाटन हाईकोर्ट के जज धीर बहादुर चंद ने एक शॉर्ट टर्म ऑर्डर इश्यू करते हुए कहा- वो फिल्में जिन्हें सेंसर बोर्ड से स्क्रीनिंग की परमिशन मिली है, उन्हें रोका नहीं जाना चाहिए।
हमारा मानना है कि कोई भी व्यक्ति देश या देशहित से ऊपर नहीं है। ये हमारा अधिकार है कि हम नेपाली कानून का पालन करते हुए अपना बिजनेस स्वतंत्र रूप से जारी रखें।
कोर्ट के ऑर्डर के बाद शुक्रवार से नेपाल में सभी हिंदी फिल्मों की स्क्रीनिंग की अनुमति मिल गई है। नेपाल मोशन पिक्चर्स एसोसिएशन ने एक स्टेटमेंट जारी कर इस बात की जानकारी दी।
हालांकि काठमांडू के मेयर बलेंद्र शाह ने कोर्ट के ऑर्डर के बाद कहा कि वे कोई भी सजा पाने को तैयार हैं लेकिन ऐसी फिल्म को नहीं चलने देंगे जो नेपाल की संप्रुभता और स्वतंत्रता को बाधा पहुंचाए।
मनोज मुंतशिर ने कहा- उस युग में नेपाल भी भारत का हिस्सा था
जानकी को भारत की बेटी बताए जाने के विवाद पर फिल्म के राइटर मनोज मुंतशिर ने सफाई दी। उन्होंने कहा कि रामायण के वक्त नेपाल भी अखंड भारत का हिस्सा हुआ करता था। इसी आधार पर जानकी को फिल्म में भारत की बेटी बताया गया है।
कहां हुआ था माता सीता का जन्म?
वाल्मीकि रामायण के अनुसार सीता जी का जन्म जनकपुर में हुआ था। जनकपुर का प्राचीन नाम मिथिला था। भगवान राम से विवाह के पहले सीता ने ज्यादातर समय यहीं बिताया था। महाभारत काल में जनकपुर एक जंगल के रूप में था। जहां साधु-महात्मा तपस्या किया करते थे।
जनकपुर, बिहार के सीतामढ़ी और दरभंगा से लगभग 38 किलोमीटर दूर नेपाल में है। वहां के लोग सीता जी को जानकी देवी कहते हैं। जनकपुर में विशाल जानकी मंदिर भी है। ये मंदिर 1911 में बनवाया गया था।
नेपाल में 2015 में आए भूकम्प में ये मंदिर भी क्षतिग्रस्त हो गया था, जिसका बाद में मरम्मत कराया गया। हालांकि भारत के कुछ लोगों का मानना है कि सीता जी का जन्म बिहार के सीतामढ़ी में हुआ था। उनके मुताबिक, सीतामढ़ी के छोटे से गांव पुनौरा में सीता का जन्म स्थान है।